A TOTS ELS TREBALLADORS I USUARIS DE LA SANITAT PÚBLICA

NO A LA POLÍTICA PRIVATITZADORA DE LA SANITAT PÚBLICA CATALANA.
GESTIÓ PRIVADA:  LA NOVA ORTODOXIA.

Des de la CGT denunciem la política privatitzadora de la Sanitat Pública a Catalunya, a on l’any 2002, el 40% del pressupost sanitari públic es dedicava a concerts privats. Ara, el tripartit “d’esquerres” prepara un Projecte de Llei per convertir l’ICS en un proveïdor més de l’assistència sanitària, lligat al dret privat i perdent la titularitat dels serveis sanitaris de la Seguretat Social a Catalunya (amb capacitat per endeutar-se i sense haver-se de sotmetre a cap intervenció prèvia). Tot això suposarà el cop definitiu a la sanitat pública catalana (aquest projecte serà aprovat pel tripartit, el mateix que construirà l’Hospital del Baix Llobregat). Laboralment s’opta pel model laboral davant de l’estatutari (s’ha arribat a proposar la circulació del personal entre centres i serveis de diferent titularitat -també privat-; i l’obligació del personal de l’ICS a prestar serveis sanitaris privats). Aquesta proposta prové del Consorci Hospitalari de Catalunya (patronal sanitària) i inclou integrar a la “Xarxa” (xarxa de centres privats) al personal estatutari.

És previsible l’extensió de nous Centres de Diagnòstic i Tractament, unitats separades dels hospitals, que amb seguretat es presentaran a l’opinió pública com nous dispositius assistencials d’alt poder de resolució, que apropen l’assistència al ciutadà. L’experiència recollida al Regne Unit demostra que van ser dispositius creats per “protegir” els hospitals de les incursions dels pacients d’urgències, i per tant mecanismes per a la reducció de l’ús freqüent i de la despesa sanitària. Probablement es posin en funcionament amb perilloses repercussions laborals (ús de recursos d’especialitzada i primària a través de modalitats retributives com atenció continuada, contractes escombraries, etc...).

És per tot això, que la CGT des d’uns valors compartits de defensa de la Sanitat Pública i d’un sindicalisme autònom, participatiu, assembleari i compromès amb els drets socials, vol contactar amb tots els col·lectius interessats, que defenguin línies similars, amb l’objectiu de desbordar a “aquesta esquerra aparent” i arribar a l’opinió pública.

EN DEFENSA DE LA SANITAT PÚBLICA. PER UNA SANITAT DE QUALITAT I GESTIÓ PÚBLICA. MÉS PRESSUPOSTOS PER A  LA SANITAT.

CONTRA LA RECONVERSIÓ DE L’ICS EN EMPRESA PÚBLICA, MOBILITZACIÓ.

NO A LA LABORALITZACIÓ DE LES PLACES.
CONTRA LA PRECARIETAT: PLACES ESTATUTÀRIES JA!
                                PER A MÉS INFORMACIÓ:  WWW.NOFIJOS.COM
21/09/05